Camilla Hersom (RV), 2014-09-09:
Tak for det.
Det lysner i dansk økonomi.
Siden starten af 2013 er den samlede beskæftigelse steget markant.
Den private beskæftigelse vil stige med 21.000 personer i 2014 og 22.000 personer i 2015.
Det er rigtige job til levende mennesker i vores samfund.
Det private forbrug vokser, boligmarkedet er i bedring, og konkurrenceevnen er klart forbedret.
Det forstærker min tro på bedre tider for dansk økonomi og dermed for de muligheder, vi har som samfund.
Men selv om det lysner forude, har krisen ikke sluppet sit tag fuldstændigt i vores land endnu.
Vejen til vækst er ikke ligetil.
Der er bump på vejen, og de nyligt offentliggjorte væksttal er sådan et bump.
Det får os dog hverken til at vakle eller til at ændre vores kurs.
Finanslovsforslaget, som regeringen har fremlagt, viser, at vi tager ansvar for landets økonomi.
Vi fører en stabil vækstfremmende politik.
Regeringen understøtter væksten i dansk økonomi mest muligt, så vi kan komme helt ud af krisen.
Vi lytter ikke til de stemmer, der ønsker at eksperimentere med stop-go eller store udsving i økonomien.
Det har vi set dårlige eksempler på i 00'erne, det vil vi ikke gentage.
Det går langsomt fremad, og netop derfor vurderer vi, at det er for tidligt at stramme mere op på finanspolitikken.
Vi skal ikke træde på bremsen i en tid med usikkerhed om det kommende opsving.
Vi skal hjælpe væksten inden for den økonomiske ramme, der er givet.
Vi skal holde kursen og den balance, vi har skabt de sidste 3 år.
Vi konsoliderer de offentlige finanser, mens vi investerer i velfærden, for det betyder noget for dansk økonomi, hvordan det går i den offentlige sektor.
Det er den balance, vi forsøger at ramme.
Så selv om der er tilbageslag undervejs, tror vi fortsat på fremgang.
Det gør vi, fordi finanslovsforslaget for 2015 og den samlede økonomiske politik, denne regering har ført siden 2011, bidrager så meget som overhovedet muligt til opsvinget.
Det gør vi til gengæld uden at sætte økonomien over styr.
Den ansvarlige økonomiske linje, regeringen har fulgt, bærer frugt.
Vores reformer begynder så småt at virke.
Det forbedrer vores konkurrenceevne og øger vores vækstmuligheder.
Vores finanslovsforslag prioriterer vækst og beskæftigelse og skaber samtidig rum til at investere i velfærd.
Vi har tre hovedprioriteter.
Vi vil investere i sundhed, både når det gælder behandling og de fysiske rammer.
Derfor vil vi over de næste 4 år investere 5 mia. kr. i hurtigere diagnosticering af kræft, bedre behandlinger af kronikere, bedre inddragelse af patienter og pårørende og flere gode leveår for alle.
For kræftpatienten kan tidlig diagnosticering betyde forskellen på liv og død, for kronikeren gør det gode behandlingsforløb forskellen på, om man kan fortsætte med at leve sit liv med den tilstand, som en kronisk sygdom nu engang er, eller om det går så hurtigt fra slemt til værre, at det at opretholde et arbejde og aktive fritidsinteresser bliver en umulighed.
Der er liv og livskvalitet at vinde ved en hurtigere og bedre indsats.
Vi prioriterer uddannelse og forskning.
Regeringen afsætter knap 1,5 mia. kr. ekstra til uddannelsesområdet i 2015, og det høje niveau for offentlig forskning på 21,3 mia. kr. for 2014 fastholdes.
Løftet bidrager til at opfylde vores uddannelsesmålsætninger.
Vi har næsten allerede nået målsætningen for andelen af unge, der tager en ungdomsuddannelse, og vi har overgået vores egen målsætning for andelen, der tager en videregående uddannelse.
Det var der ikke mange, der havde troet på for få år siden.
Derudover holder vi fast i, at de offentlige bevillinger til forskning og udvikling skal udgøre mindst 1 pct. af BNP.
Vi støtter den grønne omstilling.
Med finanslovsforslaget opretter vi en grøn investeringsfond med en statsgaranti på 2 mia. kr.
Den skal yde lån til, at danske virksomheder investerer i bæredygtige løsninger.
Vi opretter en pulje til grøn innovation på i alt 80 mio. kr., der skal gå til udvikling af miljø- og klimavenlige teknologier i små og mellemstore virksomheder.
Det skaber muligheder for vores virksomheder, og det realiserer den helt nødvendige grønne omstilling af vores samfund.
Derudover prioriterer vi 150 mio. kr. fra 2014-2017 til renere luftkvalitet.
Danmark har nydt godt af historisk lave renter de seneste 4 år, hvilket også er et direkte udtryk for regeringens troværdige økonomiske politik.
Tillid blandt de udenlandske investorer betyder, at Danmark fortsat er et af blot ti lande i verden, som har den allerhøjeste AAA-rating hos de tre store globale ratingbureauer.
Resultatet er lave renter, hvilket er godt for både virksomheder og private husholdninger.
Virksomhederne kan investere til lavere omkostninger, og boligejerne mindsker deres rentebetalinger.
Alt det sætter også gang i økonomien.
Finanslovsforslaget vil i sig selv øge underskuddet på de offentlige finanser, men det er et underskud, jeg mener vi kan håndtere.
Vi holder os inden for en ansvarlig ramme, sådan at den danske regering ikke modtager en dummebøde i form af rentestigninger, nye henstillinger fra EU og mistet tillid til dansk økonomi.
Og vi investerer bevidst i vores børns fremtid, uddannelse, job, vækst, et bæredygtigt Danmark og ordentlige vilkår for udsatte borgere og deres børn.
Regeringen har med sin sociale 2020-plan opstillet en række konkrete mål for indsatsen over for de allersvageste i vores samfund.
Vores bundlinje er ikke kun økonomisk, uanset at en holdbar økonomi er fundamentet for, hvordan vi kan udvikle det fællesskab, vi har.
Vores bundlinje handler også om, hvordan vi behandler de svageste.
Vi vil vide, om den indsats, der ydes, flytter tilstrækkeligt for de mennesker, der modtager den.
Vi vil måles på, om vi gør det godt nok, og derfor er vores oplæg til satspuljeforhandlingerne for 2015 rettet mod opfyldelsen af de sociale 2020-mål, forebyggelse af kriminalitet blandt socialt udsatte, svage ældre og integration.
Regeringen er blevet beskyldt for at gøre for lidt for at sætte gang i økonomien.
Vi er også blevet beskyldt for at føre en uansvarlig økonomisk politik, ikke mindst fra borgerlig side.
Her må det være på sin plads at minde om, at det var den tidligere regering under Lars Løkke Rasmussens ledelse, der bragte Danmark i en situation, hvor vi fik en henstilling fra EU.
Vores regering har trukket os ud af den henstilling.
Vores økonomiske politik går i nærværende finanslovsforslag helt tæt til grænsen, men hele tiden inden for ansvarlige økonomiske rammer.
Vi mener, at det fortsat er nødvendigt at holde hånden under økonomien, men vi overskrider ikke de finanspolitiske grænser i budgetloven og i EU's stabilitets- og vækstpagt.
Vi udnytter manøvrerummet fuldt ud.
Finanslovsforslaget viser, hvad Socialdemokraterne og Radikale Venstre kan sammen.
Økonomien er robust.
Vi tager ansvar for dansk økonomi og har gennemført en række reformer.
Vi ønsker ikke nulvækst i de offentlige udgifter, men vil fortsætte med at videreudvikle vores samfund.
Vi rækker en hånd ud til Folketingets partier og opfordrer alle til at deltage konstruktivt i forhandlingerne.
Vi samarbejder med dem, der vil, og vi tror på fremtiden.